Lord Voldemort

Lord Voldemort ye un personaxe ficticiu de la serie de noveles Harry Potter, de la escritora británica J. K. Rowling. 

El nome de nacencia de Lord Voldemort ye Tom Marvolo Riddle, (renomáu como Tom Sorvolo Riddle pa la versión asturiana publicada). Nació nel Orfanatu de Wool, en Londres, el 31 d'avientu de 1926, y morrió nel Colexu Hogwarts de Maxa y Bruxería, Escocia, el 2 de mayu de 1998. Tanto l'orfanatu como'l colexu son llugares ficticios inventaos pola autora.

Na serie de llibros espublizaos por Rowling Voldemort apaez per primer vegada na novela qu'empecipia la serie, Harry Potter y la piedra filosofal, primer parte de la heptalogía. Ye'l postrer descendiente de Salazar Slytherin, ún de los fundadores del Colexu Hogwarts de Maxa y Bruxería.

Na hestoria, Voldemort ye l'enemigu principal d'Harry Potter, que según una profecía tien el poder de vencelu. La comunidá máxica tarrez tanto a Voldemort que prefier referise a él como «El-Que-Tu-Sabes», «El-Que-Nun-Ha-Ser-Nomáu» o'l «Innomable». Nel llibru séptimu desplícase qu'esti mieu debíase a que na dómina de mayor puxanza de Voldemort, los mortífagos podíen saber nel intre l'allugamientu del que pronunciara'l nome «Voldemort», maleficiu que vuelve producise na Segunda Guerra Máxica. La medrana que produz el nome de Voldemort ye tala qu'hasta los sos propios siguidores refiérense a él como «Señor Tenebrosu», «Señor de les Tiniebles» o «Señor Escuru», o direutamente a él como «Milord», «Mio Señor», «Mio Amu» o «Maestru».

 Películes 
Nes películes, dellos actores interpretaron a Lord Voldemort, pero al que más se refieren como actor del personaxe ye a Ralph Fiennes, que lu protagonizó nos llargumetraxes Harry Potter y el cáliz de fueu, Harry Potter y la Orde del Fénix y Harry Potter and the Deathly Hallows, masque tamién ye destacable l'actuación de Christian Coulson en Harry Potter y la cámara los secretos y por Frank Dillane na versión adolescente y Hero Fiennes-Tiffin de neñu en Harry Potter and the Half-Blood Prince; amás de la voz Richard Bremmer en Harry Potter y la piedra filosofal.

La so muerte na versión fílmica foi alterada; nel llibru la so muerte presencióse nel gran comedor d'Hogwarts, mentes que na película foi nel patiu principal del mesmu, amás que'l so cuerpu termina fechu cachos depués de que la so propia maldición asesina-y rebotara cuando intenta matar a Harry Potter.

 Anagrama 
El verdaderu nome de Lord Voldemort ye "Tom Marvolo Riddle", pero pol so odiu escontra los muggles, a so padre y a ser un nome más (como él mesmu confesaba a Dumbledore, "Hai demasiaos Toms"), camudólu. Reordenó les lletres del mesmu y d'esa manera forma la frase "I am Lord Voldemort", que significa "Yo soi Lord Voldemort".

Voldemort ye una espresión francesa (el vuelu de la muerte) que s'utiliza cuando una persona escapa de morrer. Nos llibros, la peor medrana de Voldemort ye la muerte, por eso ye que trata de fuxir d'ella per aciu d'horcruxes.

Al traducir los llibros al asturianu, pa caltener l'anagrama camudóse-y el nome pol de "Tom Sorvolo Riddle", pidiendo formar coles sos lletres la frase "Soi Lord Voldemort". Les películes caltuvieron la so frase orixinal "I am Lord Voldemort".

 Referencies 

 Enllaces esternos 

Categoría:Personaxes de Harry Potter